Príloha č. 2 – Opis servisných služieb a SLA
k Servisnej zmluve č. C-NBS1-000-125-422
Táto príloha upravuje rozsah a kvalitu Servisných služieb poskytovaných pre Dielo zhotovené, dodané, nainštalované a prevzaté podľa Zmluvy o dielo č. C-NBS1-000-125-409 (ďalej len „Zmluva o dielo“). Neobsahuje požiadavky na zhotovenie, dodanie, inštaláciu, implementáciu ani akceptáciu Diela. Údaje o počte zariadení a lokalitách v tejto prílohe vymedzujú iba servisovaný rozsah. Odkazy na tabuľky G až L sa vzťahujú na Prílohu č. 3 – Špecifikácia ceny Servisných služieb; odkazy na tabuľky A až E sa vzťahujú na Prílohu 2 Zmluvy o dielo.
1. Trvanie a základné záväzky
1. Servisné služby sa poskytujú 60 mesiacov odo dňa ich začatia podľa Servisnej zmluvy. Objednávateľ môže uplatniť opciu na predĺženie doby poskytovania Servisných služieb najviac o 36 mesiacov za ceny podľa položky J.2 a tabuliek K a L.
1. Servisné služby sa vzťahujú na všetky multifunkčné zariadenia a čítačky kariet dodané podľa Zmluvy o dielo, vrátane zariadení dodaných v rámci opcie podľa článku XI Zmluvy o dielo odo dňa nasledujúceho po ich protokolárnom uvedení do prevádzky, na softvér na správu tlače a monitoring, secure/follow-me print, autentifikáciu, reporting, scan workflow, OCR a na serverovú časť riešenia vrátane databázových, zálohovacích a integračných komponentov (ďalej len „centrálne komponenty“).
1. Poskytovateľ zodpovedá za kompatibilitu servisovaných hardvérových, softvérových, firmvérových, licenčných, serverových a integračných komponentov Diela a zabezpečí dostupnosť podpory výrobcu, náhradných dielov, originálneho OEM spotrebného materiálu, licencií a bezpečnostných aktualizácií počas celej doby poskytovania Servisných služieb vrátane opcie.
1. Servisné služby sa hradia výlučne podľa Prílohy č. 3 takto:
1. HW servis a spotrebný materiál (preventívna a korektívna údržba zariadení a čítačiek kariet, náhradné diely, práca technikov, výjazdy, doprava, náhradné a výmenné zariadenia, dodávka OEM spotrebného materiálu okrem papiera a odvoz použitého materiálu) – v cene za 1 A4 stranu podľa tabuľky H, resp. L;
1. Softvérová podpora (bod 4 tejto prílohy, zálohovanie a obnova, softvérový monitoring, incident/problem management, servisný reporting a štandardná exit súčinnosť podľa článku X Servisnej zmluvy) – v paušále za zariadenie a mesiac podľa tabuľky G, resp. J;
1. Objednávkové služby OS 1 až OS 3 – podľa skutočne odpracovaných osobohodín podľa tabuľky I, resp. K.
Plnenie zahrnuté v cene za stranu alebo v paušále nemožno objednať ani účtovať osobitne.
2. Rozsah Servisných služieb
1. preventívna údržba podľa odporúčaní výrobcu a prevádzkového stavu zariadení;
1. korektívna údržba, diagnostika, opravy a odstránenie porúch vrátane práce technikov, dopravy, náhradných dielov a potrebných náhradných zariadení;
1. nepretržitý vzdialený monitoring stavu zariadení, počítadiel, spotrebného materiálu a dostupnosti centrálnych komponentov;
1. riadenie incidentov, problémov a eskalácií vrátane komunikácie cez IS Service Desk objednávateľa alebo poskytovateľa, podľa písomnej dohody zmluvných strán a s výrobcom alebo treťou osobou;
1. prevádzková podpora, maintenance, support, software assurance, aktualizácie, bezpečnostné záplaty a kompatibilita softvérových a firmvérových komponentov Diela;
1. správa konfigurácií, licencií a servisných oprávnení potrebných na zachovanie dohodnutých funkcionalít a SLA;
1. zálohovanie a obnova aplikačných komponentov, databáz, konfigurácií a ostatných údajov podľa bodu 4;
1. automatické zásobovanie originálnym OEM spotrebným materiálom okrem papiera a ekologické nakladanie s použitým materiálom podľa bodu 3;
1. bezpečnostná podpora, oznamovanie zraniteľností, návrh a vykonanie nápravných alebo mitigačných opatrení podľa bodu 5;
1. mesačný servisný protokol a SLA reporting podľa bodu 9, súčinnosť pri audite a pri premiestnení alebo rotácii zariadení podľa bodu 6.
3. Logistika spotrebného materiálu
1. Poskytovateľ zabezpečí automatické, priebežné a včasné zásobovanie všetkých servisovaných zariadení originálnym OEM spotrebným materiálom výrobcu na základe údajov z monitoringu. Objednávateľ spotrebný materiál neobjednáva.
1. Poskytovateľ doručí spotrebný materiál na miesto určené objednávateľom v príslušnej lokalite najneskôr do 2 pracovných dní odo dňa, keď monitoring signalizuje pokles stavu spotrebného materiálu pod 15 % alebo predpokladané vyčerpanie do 10 pracovných dní, podľa toho, čo nastane skôr. Zásobovanie musí byť nastavené tak, aby zariadenie nebolo nefunkčné z dôvodu nedostatku spotrebného materiálu.
1. Fyzickú výmenu tonerov a bežného spotrebného materiálu vykonáva objednávateľ. Výmenu dielov s obmedzenou životnosťou, ktoré nie sú určené na výmenu používateľom (napr. valce, fixačné jednotky, odpadové nádoby, ak tak určuje výrobca), vykonáva poskytovateľ ako súčasť HW servisu.
1. Poskytovateľ na vlastné náklady odvezie použitý spotrebný materiál, prázdne tonery a odpadové nádoby z lokalít objednávateľa najmenej raz za štyri mesiace a na výzvu objednávateľa do 10 pracovných dní a zabezpečí ich ekologické zhodnotenie alebo zneškodnenie podľa právnych predpisov.
1. Papier nie je súčasťou Servisných služieb; objednávateľ ho zabezpečuje a dopĺňa vo vlastnej réžii.
4. Softvérová podpora, kontinuita a obnova
1. Poskytovateľ udržiava softvérové riešenie Diela v prevádzkyschopnom, kompatibilnom a výrobcom podporovanom stave, najmä monitoring, správu tlačových úloh, secure/follow-me print, autentifikáciu, reporting, scan workflow, OCR a integračné komponenty.
1. Zálohovanie sa vykonáva do zálohovacieho prostredia zabezpečeného objednávateľom podľa Zmluvy o dielo; poskytovateľ zodpovedá za zálohovanie a obnovu aplikačných komponentov, databáz, konfigurácií a údajov riešenia, nie za prevádzku zálohovacej infraštruktúry objednávateľa. Poskytovateľ do 30 dní odo dňa začatia poskytovania Servisných služieb vypracuje a s objednávateľom odsúhlasí prevádzkový postup zálohovania a obnovy, ktorý určí najmenej zálohované komponenty, databázy, konfigurácie a údaje, konzistenciu, frekvenciu a retenciu záloh, poradie obnovy, závislosti komponentov a zodpovednosť zmluvných strán. Poskytovateľ najmenej raz ročne a po každej významnej zmene vykoná a zdokumentuje skúšku obnovy bez neprimeraného dopadu na prevádzku.
1. Pri výpadku tlačového servera, aplikačného servera, databázy, sieťového spojenia, identitných služieb alebo iného kľúčového komponentu poskytovateľ bezodkladne aktivuje bezpečný náhradný spôsob prevádzky a obnoví dohodnutú funkcionalitu v lehote podľa SLA.
1. Poskytovateľ oznámi plánovanú zmenu alebo aktualizáciu s možným dopadom na prevádzku najmenej päť pracovných dní vopred a vykoná ju až v termíne odsúhlasenom objednávateľom, spravidla mimo pracovného času. Oznámenie obsahuje opis zmeny, dotknuté komponenty, výsledok predbežného overenia, riziká, zálohu, plán návratu do pôvodného stavu a zodpovedné osoby. Pri bezodkladnej bezpečnostnej oprave možno lehotu po dohode s objednávateľom skrátiť. Výpadok alebo obmedzenie spôsobené chybnou aktualizáciou, nekompatibilitou alebo nedostupnosťou centrálneho komponentu sa považuje za incident, ak príčina nie je preukázateľne mimo zodpovednosti poskytovateľa.
5. Bezpečnostné požiadavky na poskytovanie služby
1. Poskytovateľ zabezpečí dostupnosť bezpečnostných aktualizácií a podporovaný stav zariadení, softvéru, čítačiek kariet a integračných komponentov počas celej doby poskytovania Servisných služieb. Poskytovateľ nesmie používať komponent bez podpory výrobcu alebo bez dostupných bezpečnostných aktualizácií; takýto komponent na vlastné náklady nahradí podporovaným komponentom.
1. Servisné zásahy nesmú znížiť úroveň šifrovania komunikácie a uložených údajov, bezpečného mazania, secure boot alebo kontroly integrity firmvéru, ochrany kryptografických kľúčov, whitelistingu ani auditného zaznamenávania.
1. Pri odvoze, výmene, premiestnení alebo vyradení zariadenia poskytovateľ bezpečne vymaže používateľské údaje. Ak zariadenie obsahuje interné pamäťové médium, pred odvozom ho demontuje a protokolárne odovzdá objednávateľovi, ak sa zmluvné strany písomne nedohodnú inak.
1. Poskytovateľ oznámi zraniteľnosť s možným dopadom na dôvernosť, integritu alebo dostupnosť údajov a služieb objednávateľa; kritickú alebo aktívne zneužívanú zraniteľnosť najneskôr do 24 hodín od jej zverejnenia výrobcom alebo zistenia, ostatné najneskôr do 3 pracovných dní, spolu s návrhom odstránenia alebo mitigácie. Nápravu kritickej alebo aktívne zneužívanej zraniteľnosti nasadí najneskôr do 72 hodín od odsúhlasenia postupu objednávateľom, ostatných zraniteľností v lehote určenej objednávateľom, najneskôr však do 30 dní.
6. Servisné zabezpečenie
1. Poskytovateľ zabezpečí na území Slovenskej republiky dostatočný počet odborne spôsobilých servisných technikov, pokrytie všetkých lokalít, eskalačný model, sklad náhradných dielov a servisnú pohotovosť potrebnú na dodržanie SLA.
1. Ak zariadenie dosiahne výrobcom odporúčanú životnosť alebo technický stav ohrozujúci SLA, bezpečnosť alebo dostupnosť služby, alebo ak sa na ňom vyskytnú tri a viac porúch toho istého druhu v období 3 mesiacov, poskytovateľ na vlastné náklady zabezpečí jeho trvalú náhradu zariadením s rovnakými alebo lepšími parametrami. Náhrada je servisným opatrením, nie dodaním Diela.
1. Pri trvalej náhrade prechádza vlastnícke právo k náhradnému zariadeniu na objednávateľa dňom jeho uvedenia do prevádzky a vlastnícke právo k nahradenému zariadeniu na poskytovateľa dňom jeho odvozu, po bezpečnom vymazaní údajov a odovzdaní pamäťových médií podľa bodu 5.3. Dočasné náhradné zariadenie zostáva vo vlastníctve poskytovateľa.
1. Objednávateľ môže požadovať premiestnenie alebo rotáciu zariadení medzi lokalitami, poschodiami alebo pracoviskami. Poskytovateľ zabezpečí premiestnenie vrátane dopravy a aktualizuje konfiguráciu, monitoring, napojenie na systém správy tlače, čítačky kariet a reporting. V cene Servisných služieb je zahrnutých najviac 15 premiestnení zariadení v kalendárnom roku a presun najviac 8 zariadení do potenciálnych lokalít podľa článku III bodu 2 Servisnej zmluvy; ďalšie premiestnenia sa hradia ako Objednávková služba OS 2 podľa tabuľky I, resp. K.
7. Lokality a servisovaný rozsah
Primárne lokality:
1. Národná banka Slovenska, ústredie, Imricha Karvaša 1, 813 25 Bratislava
1. Národná banka Slovenska, pracovisko, Cukrová 8, 811 08 Bratislava
1. Národná banka Slovenska, pracovisko, Vazovova 2, 811 07 Bratislava
1. Národná banka Slovenska, pracovisko, Rybničná 40, 831 06 Bratislava
Potenciálne lokality – presun najviac 8 servisovaných zariadení vrátane zariadení dodaných na základe opcie:
1. Národná banka Slovenska, expozitúra, Národná 10, 975 77 Banská Bystrica
1. Národná banka Slovenska, expozitúra, Slovenskej jednoty 14, 041 41 Košice
1. Národná banka Slovenska, expozitúra, Antona Bernoláka 74, 010 01 Žilina
1. Národná banka Slovenska, expozitúra, Dostojevského 4444/26, 058 02 Poprad
1. Národná banka Slovenska, expozitúra, T. G. Masaryka 3, 940 62 Nové Zámky
1. Národná banka Slovenska, VÚZ Bystrina, Nový Smokovec 21, 062 01 Vysoké Tatry
1. Národná banka Slovenska, Múzeum mincí a medailí, Štefánikovo nám. 11/21, 967 01 Kremnica
1. Národná banka Slovenska, Meštiansky dom, Štefánikovo nám. 32/38, 967 01 Kremnica
1. Národná banka Slovenska, Múzeum mincí a medailí – expozícia Líce a rub peňazí, Štefánikovo nám. 10/19, 967 01 Kremnica
1. Národná banka Slovenska, Galéria, Štefánikovo nám. 33/40, 967 01 Kremnica
1. Národná banka Slovenska, Mestský hrad, Zámocké nám. 568/1, 967 01 Kremnica

	Servisovaný typ zariadenia
	Počet
	Predbežná lokalita

	Typ 1 – samostatne stojace farebné multifunkčné zariadenie A3 s finišerom
	81
	NBS, ústredie, Bratislava

	Typ 2 – stolové farebné multifunkčné zariadenie A4
	41
	NBS, ústredie, Bratislava

	Dodatočné zariadenia v rámci opcie (Typ 1 / Typ 2)
	najviac 5 / 10
	podľa objednávky

	Spolu
	122 (+ najviac 15)
	


Objednávateľ môže zmeniť miesto poskytovania služby písomným oznámením poskytovateľovi. Zmena lokality nemení povahu Servisnej zmluvy a nepredstavuje objednávku dodania zariadenia.
8. Service Level Agreement (SLA)
8.1 Vymedzenie pojmov
1. Pracovný čas – pracovný deň (PD) od 7:00 do 17:00 hod. Lehoty určené v hodinách pri SLA s režimom „pracovný čas“ plynú iba počas pracovného času; ich plynutie sa skončením pracovného času prerušuje a pokračuje začiatkom nasledujúceho pracovného času. Lehoty označené „24/7“ plynú nepretržite bez ohľadu na pracovné dni, víkendy alebo sviatky.
1. Detekcia – okamih zistenia incidentu monitoringom poskytovateľa alebo jeho nahlásenia objednávateľom prostredníctvom IS Service Desk, telefonicky alebo e-mailom, podľa toho, čo nastane skôr. Ak incident nastane mimo pracovného času, lehoty v pracovnom čase začínajú plynúť začiatkom nasledujúceho pracovného času.
1. Reakcia – kvalifikovaná odozva odborného pracovníka poskytovateľa, ktorý incident prevezme a začne diagnostiku (aj vzdialene). Automatické potvrdenie prijatia sa nepovažuje za reakciu.
1. Obnova – obnovenie plnej funkčnosti zariadenia alebo služby alebo uvedenie náhradného zariadenia s rovnakými alebo lepšími technickými a funkčnými parametrami do prevádzky. Pri bezpečnostnom incidente sa za obnovu považuje aj odstránenie zraniteľnosti alebo zavedenie účinného nápravného alebo kompenzačného opatrenia, ktorým sa odstráni bezprostredné bezpečnostné riziko a ktoré objednávateľ písomne akceptuje. Dočasné náhradné riešenie zastavuje plynutie lehoty na obnovu iba vtedy, ak ho objednávateľ písomne akceptuje; poskytovateľ je v takom prípade povinný zabezpečiť trvalé odstránenie príčiny incidentu najneskôr do desiatich (10) pracovných dní, ak objednávateľ písomne neodsúhlasí inú lehotu. Tým nie je dotknutá osobitná lehota na trvalú náhradu zariadenia podľa tejto Servisnej zmluvy; trvalou náhradou zariadenia sa povinnosť odstrániť príčinu incidentu považuje za splnenú, ak tým bola príčina incidentu odstránená.
1. Prioritné zariadenie – zariadenie, ktoré objednávateľ písomne určí ako prioritné (napr. podateľňa, sekretariáty vedenia); najviac 10 zariadení, zoznam možno meniť raz za štvrťrok.
8.2 Kategórie incidentov
1. Kritický incident – výpadok alebo závažné obmedzenie centrálneho komponentu, najmä systému správy tlače, autentifikácie, secure/follow-me print, serverovej časti alebo integrácie s adresárovými a identitnými službami; nefunkčnosť najmenej desiatich (10) zariadení súčasne alebo všetkých zariadení v príslušnej lokalite alebo na príslušnom poschodí; bezpečnostný incident alebo zraniteľnosť, pri ktorej je preukázané alebo dôvodne predpokladané jej aktívne zneužívanie a ktorá predstavuje bezprostredné závažné riziko pre Dielo alebo prostredie objednávateľa.
1. Vysoký incident – úplná nefunkčnosť zariadenia alebo jeho kľúčovej funkcie (tlač, kopírovanie, skenovanie, čítačka kariet); výpadok scan workflow, OCR alebo reportingu.
1. Štandardný incident – čiastočné obmedzenie funkcie alebo kvality výstupu, ktoré podstatne nebráni používaniu zariadenia alebo služby.
Kategóriu určuje skutočný dopad incidentu. Objednávateľ uvedie počiatočnú kategóriu; poskytovateľ môže navrhnúť jej zmenu iba s konkrétnym odôvodnením. Do dohody sa incident rieši podľa závažnejšej kategórie. Chybná aktualizácia alebo upgrade sa zaradí do kategórie podľa skutočného dopadu.
8.3 Lehoty a zmluvné pokuty
	Kategória / parameter
	Režim
	Reakcia
	Obnova
	Zmluvná pokuta

	Kritický incident
	24/7
	do 1 hod.
	do 4 hod.
	300 EUR za každú aj začatú hodinu omeškania s obnovou

	Vysoký incident – prioritné zariadenie
	pracovný čas
	do 2 hod. pracovného času
	do 8 hod. pracovného času
	50 EUR za každú aj začatú hodinu pracovného času omeškania s obnovou

	Vysoký incident – zariadenie
	pracovný čas
	do 4 hod.
	Bratislava: do konca nasledujúceho PD
ostatné lokality: do 2 PD
	50 EUR za každý aj začatý PD omeškania a každé dotknuté zariadenie

	Vysoký incident – scan workflow / OCR / reporting
	pracovný čas
	do 4 hod.
	do konca nasledujúceho PD
	200 EUR za každý aj začatý PD omeškania

	Štandardný incident
	pracovný čas
	do 1 PD
	Bratislava: do 3 PD
ostatné lokality: do 5 PD
	20 EUR za každý aj začatý PD omeškania a každé dotknuté zariadenie

	Nedodržanie lehoty na reakciu
	—
	—
	—
	pri kritickom incidente 50 EUR za každú aj začatú hodinu omeškania; pri ostatných incidentoch 20 EUR za každú aj začatú hodinu pracovného času omeškania s reakciou

	Náhradné zariadenie
	—
	—
	ak obnova nie je možná do 3 PD od detekcie, uviesť náhradné zariadenie do prevádzky najneskôr 5. PD od detekcie
	100 EUR za každý aj začatý PD omeškania a každé zariadenie

	Spotrebný materiál
	—
	—
	doručenie podľa bodu 3.2
	30 EUR za každý aj začatý PD, počas ktorého je tlačová služba na zariadení obmedzená alebo nedostupná z dôvodu nedodania spotrebného materiálu, a za každé dotknuté zariadenie (článok V bod 2 Servisnej zmluvy)

	Dostupnosť centrálnych komponentov
	mesačne
	—
	najmenej 99,5 %
	1 000 EUR za každú aj začatú desatinu percentuálneho bodu pod dohodnutou hodnotou, najviac 10 000 EUR za mesiac

	Náprava kritickej zraniteľnosti
	24/7
	oznámenie do 24 hod.
	nasadenie do 72 hod. od odsúhlasenia
	500 EUR za každý aj začatý deň omeškania

	Mesačný servisný protokol
	—
	—
	do 10. dňa nasledujúceho mesiaca
	50 EUR za každý aj začatý deň omeškania


8.4 Pravidlá uplatnenia zmluvných pokút
1. Dostupnosť centrálnych komponentov sa vyhodnocuje mesačne ako podiel času, počas ktorého boli systém správy tlačových služieb, autentifikácia a zabezpečená tlač s uvoľnením úlohy funkčné, na celkovom čase kalendárneho mesiaca. Do času nedostupnosti sa nezapočítavajú plánované odstávky vopred písomne odsúhlasené objednávateľom ani obdobia vylúčené podľa bodu 8.6.
1. Za ten istý čas nedostupnosti centrálnych komponentov sa neuplatní súčasne zmluvná pokuta za kritický incident a za nedosiahnutie dostupnosti; uplatní sa vyššia z nich. Ak omeškanie s dodaním spotrebného materiálu súčasne spôsobí porušenie SLA, za ten istý skutkový stav sa uplatní iba zmluvná pokuta, ktorá je pre objednávateľa vyššia (článok V bod 2 a 6 Servisnej zmluvy).
1. Ak tá istá udalosť napĺňa viac kategórií, uplatní sa zmluvná pokuta podľa najzávažnejšieho preukázaného dopadu. Zmluvné pokuty za vecne samostatné porušenia sa sčítavajú.
1. Zmluvné pokuty sa určujú na základe údajov evidovaných v mesačnom servisnom protokole, servisnom systéme alebo na základe iných preukázateľných údajov objednávateľa alebo poskytovateľa. Nevyhotovenie alebo oneskorené predloženie mesačného servisného protokolu nemá vplyv na vznik ani možnosť uplatnenia nároku objednávateľa na zmluvnú pokutu. Zmluvná pokuta sa uplatňuje a stáva sa splatnou spôsobom podľa článku V bodu 9 Servisnej zmluvy. Objednávateľ je oprávnený pohľadávku na zmluvnú pokutu započítať spôsobom podľa Servisnej zmluvy. Zaplatením zmluvnej pokuty nie je dotknutý nárok na náhradu škody ani povinnosť poskytovateľa riadne splniť porušenú povinnosť alebo odstrániť následky porušenia.
8.5 Opakované porušenie SLA
Opakované porušenie SLA a nedosiahnutie minimálnej dostupnosti centrálnych komponentov, ktoré sú podstatným porušením Servisnej zmluvy, upravuje článok V bod 4 písm. b) a c) Servisnej zmluvy.
8.6 Vylúčenie zmluvných pokút
Zmluvná pokuta sa neuplatní v rozsahu, v akom poskytovateľ preukáže, že príslušný incident, nedostupnosť alebo omeškanie boli spôsobené výlučne okolnosťou na strane objednávateľa alebo inou okolnosťou, za ktorú poskytovateľ ani jeho subdodávatelia nezodpovedajú, najmä poruchou internej siete, napájania alebo inej infraštruktúry objednávateľa, neumožnením potrebného prístupu k zariadeniu alebo systému objednávateľom, neoprávneným zásahom objednávateľa alebo tretej osoby alebo okolnosťou vylučujúcou zodpovednosť podľa Servisnej zmluvy. Poskytovateľ je povinný preukázať existenciu takejto okolnosti, jej trvanie a príčinnú súvislosť s konkrétnym porušením SLA.
9. Mesačný servisný protokol
Poskytovateľ do 10. dňa nasledujúceho kalendárneho mesiaca predloží objednávateľovi protokol obsahujúci najmenej zoznam incidentov a servisných zásahov s časom detekcie, reakcie a obnovy, vyhodnotenie SLA a zmluvných pokút, dostupnosť centrálnych komponentov, počet zariadení v prevádzke, stav počítadiel jednotlivých zariadení (čiernobiele a farebné strany A4 po prepočte podľa cenovej špecifikácie), prehľad dodaného spotrebného materiálu, náhradných dielov a náhradných zariadení, premiestnení, vykonaných aktualizácií a zmien, zistených zraniteľností a odporúčaných opatrení.
Protokol je podkladom na fakturáciu ceny za strany podľa tabuľky H, resp. L, a paušálu podľa tabuľky G, resp. J, a tvorí prílohu faktúry (článok II bod 3 a článok IV bod 2 Servisnej zmluvy). Objednávateľ je oprávnený uplatniť pripomienky k mesačnému servisnému protokolu do desiatich (10) pracovných dní odo dňa jeho doručenia. Poskytovateľ je povinný pripomienky bezodkladne vyhodnotiť a oprávnené pripomienky zapracovať. Ak objednávateľ v uvedenej lehote pripomienky neuplatní, protokol sa považuje za odsúhlasený výlučne na účely fakturácie. Odsúhlasením protokolu ani márnym uplynutím lehoty na uplatnenie pripomienok nie sú dotknuté ani nezanikajú nároky objednávateľa zo SLA, na zmluvné pokuty, zo skrytých chýb, z nesprávnych alebo neúplných údajov ani iné nároky podľa Servisnej zmluvy.
10. Objednávkové služby
1. OS 1 – konzultačné služby nad rámec pravidelných Servisných služieb;
1. OS 2 – rozvojové a konfiguračné práce nad rámec pravidelných Servisných služieb, ktoré nepredstavujú zhotovenie, dodanie ani implementáciu Diela, vrátane premiestnenia zariadení nad rámec rozsahu podľa bodu 6.4;
1. OS 3 – školenia používateľov alebo správcov v rozsahu určenom objednávateľom;
Štandardná exit súčinnosť podľa článku X Servisnej zmluvy je súčasťou paušálu podľa tabuľky G, resp. J, a neúčtuje sa osobitne. Plnenie nad jej rámec sa poskytuje ako Objednávková služba OS 1 alebo OS 2.
Služby OS 1 až OS 3 sa hradia podľa tabuľky I, resp. K, za osobohodinu. Objednávka musí určiť najmenej vecný rozsah, požadovaný výstup, spôsob prevzatia, predpokladaný počet osobohodín, termín a maximálnu cenu. Poskytovateľ pred začatím upozorní na možné prekročenie rozsahu a bez predchádzajúceho písomného súhlasu objednávateľa ho nesmie prekročiť. Služby sa fakturujú iba podľa skutočne a riadne poskytnutého a objednávateľom písomne odsúhlaseného rozsahu, preukázaného výkazom prác alebo preberacím protokolom; mlčanie objednávateľa sa nepovažuje za prevzatie.

